/* KOM/96/0191 lopull. - COD 96/0123 */ Ehdotus Euroopan parlamentin ja neuvoston direktiiviksi pakkausmerkinnöistä ja pakkausten vaatimustenmukaisuuden arviointimenettelyjen vahvistamisesta



Virallinen lehti nro C 382 , 18/12/1996 s. 0010



Ehdotus Euroopan parlamentin ja neuvoston direktiiviksi pakkausmerkinnöistä ja pakkausten vaatimustenmukaisuuden arviointimenettelyjen vahvistamisesta (96/C 382/05) (ETA:n kannalta merkityksellinen teksti) KOM(96) 191 lopull. - 96/0123(COD) (Komission esittämä 25 päivänä marraskuuta 1996) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 100 a artiklan, ottavat huomioon pakkauksista ja pakkausjätteistä 31 päivänä joulukuuta 1994 annetun Euroopan parlamentin ja neuvoston direktiivin 94/62/EY (1), ja erityisesti sen 8 artiklan, ottavat huomioon komission ehdotuksen, ottavat huomioon talous- ja sosiaalikomitean lausunnon, ottavat huomioon teknistä yhdenmukaistamista koskevien direktiivien vaatimustenmukaisuuden arviointimenettelyjen eri vaiheissa käytettäviksi tarkoitetuista moduuleista ja CE-merkinnän kiinnittämistä koskevista säännöistä ja käytöstä 22 päivänä heinäkuuta 1993 tehdyn neuvoston päätöksen N:o 93/465/ETY (2), noudattavat perustamissopimuksen 189 b artiklassa määrättyä menettelyä, sekä katsovat, että merkinnät ovat tarpeen, jotta kuluttajalle voidaan tiedottaa pakkausten koostumuksesta ja tarjota mahdollisuus valita erilaisten pakkaustyyppien välillä, merkinnät ovat välttämättömiä, jotta kuluttaja voi osallistua pakkausten uudelleenkäytön ja kierrätyksen edistämiseen, ja näin ollen estää pakkausjätteen syntymistä, nykyinen tapa käyttää erilaisia merkintöjä samaan tarkoitukseen ja päinvastoin luo välittömän tarpeen yhdenmukaistaa uudelleenkäytettävien, hyödynnettävien ja kierrätettävien pakkausten merkintöjä sekaannusten välttämiseksi, kyseisen yhdenmukaistamisen olisi tapahduttava yhteisön tasolla, koska pakkaukset ovat koko yhteisön alueella liikkuvia tuotteita; näin ollen tässä direktiivissä esitettyjen merkintöjen tulisi olla yhteisön tasolla ainoat merkinnät, joita käytetään koostumukseltaan uudelleenkäytettävien ja kierrätettävien pakkausten osoittamiseksi, merkinnät tulisi liittää pakkauksista ja pakkausjätteistä annetun direktiivin 94/62/EY olennaisiin vaatimuksiin sen varmistamiseksi, että koostumukseltaan uudelleenkäytettävät ja kierrätettävät pakkaukset käsitetään yhdenmukaisesti kyseisen direktiivin kanssa, tunnustetaan, että pakkausmerkintöjä ei vaadita käytettäväksi silloin, kun kulut etuihin verrattuna ovat kohtuuttomat, pakkauksiin tehtävät merkinnät niiden uudelleenkäytettävyydestä tai kierrätettävyydestä ovat vapaaehtoisia, jäsenvaltiot eivät saa estää sellaisten pakkausten saattamista markkinoille, joissa ei ole uudelleenkäytettävän tai kierrätettävän pakkauksen merkkiä, direktiivillä 94/62/EY asetetaan pakkauksiin sovellettavat vaatimukset mutta ei mainita, miten pakkausten vaatimustenmukaisuutta on arvioitava; tämän vuoksi direktiiviin on lisättävä säännökset vaatimustenmukaisuuden arvioinnista, ja kyseinen menettely ei saa aiheuttaa pakkausten valmistajille turhia rasitteita, OVAT ANTANEET TÄMÄN DIREKTIIVIN: 1 artikla Tämän direktiivin tavoitteena on helpottaa pakkausten ja pakkausjätteiden uudelleenkäyttöä ja kierrätystä tarjoamalla kuluttajalle yhdenmukaistettua tietoa merkintöjen avulla. Tämän vuoksi direktiivillä yhdenmukaistetaan pakkausmerkintöjä, joita taloudelliset toimijat, jotka haluavat osoittaa pakkauksen olevan uudelleenkäytettävä tai kierrätettävä, voivat vapaaehtoisesti käyttää. Direktiivillä perustetaan myös vaatimustenmukaisuuden arviointimenettely kaikkia direktiivin 94/62/EY koskemia pakkauksia varten. 2 artikla Tässä direktiivissä tarkoitetaan 1. "uudelleenkäytettävällä pakkauksella" pakkausta, joka on direktiivin 94/62/EY 9 artiklan 1 ja 2 kohdan ja sen liitteessä II olevan 1 ja 2 kohdan sekä raskasmetallien pitoisuustasoja pakkauksissa koskevan 11 artiklan olennaisten vaatimusten mukainen; 2. "kierrätettävällä pakkauksella" pakkausta, joka on direktiivin 94/62/EY 9 artiklan 1 ja 2 kohdan ja sen liitteessä II olevan 1 kohdan ja 3 kohdan a, c tai d alakohdan sekä raskasmetallien pitoisuustasoja pakkauksissa koskevan 11 artiklan olennaisten vaatimusten mukainen. 3 artikla 1. Tämän direktiivin liitteissä I ja II esitetyt merkinnät osoittavat koostumukseltaan joko uudelleenkäytettävää tai kierrätettävää pakkausta. 2. Jäsenvaltiot toteuttavat tarvittavat toimenpiteet sen varmistamiseksi, että kyseisiä merkintöjä käytetään ainoastaan sellaisissa pakkauksissa, jotka vastaavat tämän direktiivin 2 artiklan määritelmiä. 4 artikla Jäsenvaltioiden on toteutettava tarvittavat toimenpiteet sen varmistamiseksi, että muut uudelleenkäytettävää tai kierrätettävää pakkausta osoittamaan tarkoitetut merkinnät kuin tässä direktiivissä esitetyt kielletään. Edellä sanottu ei kuitenkaan rajoita kansainvälisesti sovittujen ja hyväksyttyjen, uudelleenkäytettävyyttä ja kierrätettävyyttä ilmaisevien standardien soveltamista. 6 artiklassa mainitun komitean tulee tarkastaa ISO-järjestelmän puitteissa kehitetyt pakkausmerkinnät mukauttaakseen liitteet tarvittaessa niin, että kaupan esteet voidaan välttää. 5 artikla Komission päätöksessä 96/. . ./EY määrätyn materiaalintunnistusjärjestelmän mukaisten materiaalintunnistusta koskevien numeroiden ja lyhenteiden on sijaittava tässä direktiivissä tarkoitettujen merkkien keskellä tai alapuolella. 6 artikla Muutoksista, joita tarvitaan liitteiden ja merkintöjen käyttöedellytysten mukauttamiseksi tieteen ja tekniikan kehitykseen sekä direktiivin 94/62/EY mukaisesti kehitettyihin eurooppalaisiin standardeihin, päätetään direktiivin 94/62/EY 21 artiklassa säädettyä menettelyä noudattaen. 7 artikla Menettely, jolla arvioidaan, ovatko pakkaukset pakkauksista ja pakkausjätteistä annetun direktiivin 94/62/EY olennaisten vaatimusten mukaisia, on liitteessä III tarkoitettu valmistuksen sisäinen tarkastus (A-moduuli). 8 artikla Jäsenvaltioiden on saatettava voimaan tämän direktiivin noudattamisen edellyttämät lait, asetukset ja hallinnolliset määräykset kolmen vuoden kuluessa direktiivin voimaantulosta. 9 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. 10 artikla Tämä direktiivi on osoitettu kaikille jäsenvaltioille. (1) EYVL N:o L 365, 31.12.1994, s. 10 (2) EYVL N:o L 220, 30.8.1993, s. 23 LIITE I MERKINTÄ Uudelleenkäytettävä pakkaus >VIITTAUS FILMIIN> LIITE II MERKINTÄ Kierrätettävä pakkaus >VIITTAUS FILMIIN> LIITE III 7 artiklassa tarkoitettu vaatimustenmukaisuuden arviointimenettely A-moduuli (valmistuksen sisäinen tarkastus) 1. Tämä moduuli kuvailee menettelyä, jossa valmistaja tai tämän yhteisöön sijoittautunut edustaja, joka suorittaa 2 kohdassa määrätyt velvollisuudet, varmistaa ja vakuuttaa, että kyseinen pakkaus täyttää direktiivin 94/62/EY vaatimukset. Valmistajan tai tämän yhteisöön sijoittautuneen edustajan on laadittava kirjallinen vaatimustenmukaisuusvakuutus. 2. Valmistajan on laadittava 3 kohdassa kuvaillut tekniset asiakirjat, ja valmistajan tai tämän yhteisöön sijoittautuneen edustajan on pidettävä näitä asiakirjoja kansallisten viranomaisten saatavilla tarkastusta varten vähintään neljän vuoden ajan tuotteen viimeisen valmistuspäivän jälkeen. Jos valmistaja ja tämän edustaja eivät kumpikaan ole sijoittautuneet yhteisöön, velvollisuus pitää tekniset asiakirjat saatavilla kuuluu tuotteen yhteisön markkinoille saattamisesta vastaavalle henkilölle. 3. Teknisten asiakirjojen perusteella on voitava arvioida, onko tuote direktiivin 94/62/EY vaatimusten mukainen. Niissä on käsiteltävä tuotteen suunnittelu ja valmistus, erityisesti: - tuotteen yleinen kuvaus, - suunnittelu- ja valmistuspiirustukset, - edellä mainittujen piirustusten ymmärtämiseksi tarvittavat kuvaukset ja selitykset, - luettelo direktiivin 94/62/EY 10 artiklassa tarkoitetuista standardeista, joita on sovellettu kaikilta osin tai osittain, ja kuvaus direktiivin 94/62/EY olennaisten vaatimusten täyttämiseksi käytetyistä ratkaisuista, jos sen 10 artiklassa tarkoitettuja standardeja ei ole sovellettu, - suunnittelulaskelmien tulokset, suoritetut tarkastukset, jne., - testausselosteet muun muassa niistä testeistä, jotka on tehty sen tarkastamiseksi, että direktiivin 94/62/EY 11.1 artiklassa tarkoitettuja raskasmetallien pitoisuustasoja on noudatettu. 4. Valmistajan tai tämän yhteisöön sijoittautuneen edustajan on säilytettävä teknisten asiakirjojen kanssa jäljennös vaatimustenmukaisuusvakuutuksesta. 5. Valmistajan on toteutettava kaikki tarvittavat toimenpiteet sen varmistamiseksi, että tuotantomenetelmällä taataan, että valmistetut tuotteet ovat 2 kohdassa tarkoitettujen teknisten asiakirjojen ja niihin sovellettavien direktiivissä 94/62/EY olevien vaatimusten mukaiset.